**РЕПУБЛИКА БЪЛГАРИЯ**

**КОМИСИЯ ЗА ФИНАНСОВ НАДЗОР**

**ИНСТРУКЦИЯ**

**ЗА КРИПТИРАНЕ НА ДОКУМЕНТИТЕ И СЪОБЩЕНИЯТА**

**С ПУБЛИЧНИЯ КЛЮЧ НА КОМИСИЯТА ЗА ФИНАНСОВ НАДЗОР**

 (утвърдена със Заповед № З-127/29.05.2025 г. на председателя на Комисията за финансов надзор)

Финансовите субекти подават доклади за съществени инциденти, свързани с информационни и комуникационни технологии (ИКТ) до Комисията за финансов надзор или доброволно да уведомят Комисията за финансов надзор за значителни киберзаплахи, както и подават данни за информационния регистър на договорните си споразумения с трети страни доставчици на услуги в областта на ИКТ чрез защитен канал. За целите на предаване на посочената информация се ползва електронна поща с криптиране.

**I. Технически предпоставки**

1. **Генериране на ключове от Комисията за финансов надзор и докладващия субект**

Необходимо е Комисията за финансов надзор и докладващият субект да имат инсталиран софтуер GNU Privacy Guard (GPG) за генериране на двойка криптографски ключове с дължина 4096 бита (bits). Ключовете се използват за сигурна комуникация помежду си.

1. **Публичен и частен ключ, генерирани от Комисията за финансов надзор**
* Комисията за финансов надзор генерира публичен и частен ключ с дължина 4096 бита;
* публичният ключ на Комисията за финансов надзор се подписва с електронен подпис на председателя на Комисията за финансов надзор и се генерира .p7m файл - PKCS#7 Signed Message File;
* Комисията за финансов надзор публикува публичния ключ във формат .asc, заедно с .p7m файла на интернет страница си;
1. **Публичен и частен ключ, генерирани от докладващия субект**
* докладващият субект генерира публичен и частен ключ;
* публичният ключ се подписва с електронен подпис на законен представител/представители на докладващия субект или упълномощено от тях лице и се генерира .p7m файл - PKCS#7 Signed Message File;
* публичният ключ на докладващия субект и генерирания .p7m файл се изпращат на Комисията за финансов надзор посредством съобщение, подписано с електронен подпис на законния представител/представители на докладващия субект или упълномощено от тях лице;

Съобщенията се изпращат чрез защитен канал на имейл ict\_contact\_point@fsc.bg, предназначен за докладване на съществени инциденти с ИКТ и уведомяване за значителни киберзаплахи.

1. **Сигурен канал за обмен на информация**

Разменените публични ключове между Комисията за финансов надзор и докладващия субект се използват за криптиране на кореспонденцията, водена между тях.

С цел криптиране на кореспонденцията пощенските кутии на изпращача и получателя е препоръчително да се настроят за автоматично криптиране и подписване на съобщения, като се гарантира съвместимост с OpenPGP стандарта. Криптирането и подписването могат да се извършват и ръчно.

**II. Изпращане на информация към Комисията за финансов надзор**

При изпращане на информация до Комисията за финансов надзор докладващия субект спазва следната последователност на действия:

* докладващият субект подписва всички документи с квалифициран електронен подпис (КЕП) на законния представител/и или упълномощено от тях лице, което гарантира автентичността и интегритетa на информацията;
* ако файловете не могат да бъдат подписани с вграден електронен подпис или са повече от един, те се архивират в един общ .zip файл без парола, който се подписва във формат .p7m - PKCS#7 Signed Message File;
* докладващият субект криптира файла с публичния ключ на Комисията за финансов надзор преди да изпрати електронно съобщение;
* електронното съобщение се подписва с КЕП на законния представител/и на докладващия субект или упълномощено от тях лице, с което се гарантират автентичността и интегритета на съобщението, и се изпраща до Комисията за финансов надзор;
* Комисията за финансов надзор получава съобщението, извлича файловете и ги декриптира посредством съответния частен ключ.

Контролът за подписване, криптиране и архивиране на файловете е в задължение на докладващия субект.

**III. Изпращане на информация от Комисията за финансов надзор**

1. **Критична информация**

Аналогично на процеса по изпращане на информация от докладващия субект, Комисията за финансов надзор подписва изходящите файлове с КЕП на оправомощен служител, изпращащ съобщението, криптира ги с публичния ключ на докладващия субект и изпраща електронно съобщение, подписано с КЕП.

Докладващият субект получава съобщението, извлича файловете и ги декриптира посредством съответния частен ключ.

1. **Некритична информация**

Документи, съдържащи некритична информация, могат да не се криптират. Електронното съобщение, с което се изпраща некритичната информация се подписва с КЕП на оправомощения служител, изпращащ съобщението.

**IV. Допълнителни изисквания**

Докладващият субект е необходимо да има предвид следните допълнителни изисквания:

* генерираните криптографски ключове е необходимо да са с минимална дължина RSA-4096;
* ключовете е необходимо да бъдат подновявани на всеки 2 години, а при съмнения за компрометиране – незабавно;
* при компрометиране на ключ Комисията за финансов надзор се уведомява с електронно съобщение, подписано с КЕП на законния представител/и или упълномощено от тях лице, в което се посочва и генерирания нов публичен ключ;
* електронните подписи е необходимо да са в съответствие с Регламент (ЕС) 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (eIDAS).

**V. Потвърждение на получените съобщения**

За гарантиране на успешен обмен на информация между докладващия субект и Комисията за финансов надзор при всяко изпратено електронно съобщение се прилага следната процедура за потвърждение:

* докладващия субект подава до Комисията за финансов надзор съответната информация чрез защитен канал на изрично посочените имейл адреси;
* след като информацията е подадена по надлежния ред, докладващият субект ще получи потвърждение и референтен код, който гарантира успешното докладване;
* подадена информация, за която не е получено потвърждение и референтен код, се счита за неуспешно докладвана.